b'\n_START_ARTICLE_\nSlovenski literarni junaki\n_START_PARAGRAPH_\nLeksikon Slovenski literarni junaki predstavlja literarne osebe iz skoraj 500 slovenskih literarnih del. Iz\xc5\xa1el je leta 2002 pri Mladinski knjigi v nakladi 3000 izvodov.\n_START_SECTION_\nO avtorjih\n_START_PARAGRAPH_\nKlemen Lah (*1974) je literarni zgodovinar in sociolog, ki je \xc5\xa1tudiral na Filozofski fakulteti Univerze v Ljubljani, kjer je leta 1999 tudi diplomiral. Leta 2002 je opravil magisterij, za katerega je dobil nagrado Slavisti\xc4\x8dnega dru\xc5\xa1tva Slovenije. Leta 2009 je na Filozofski fakulteti v Zagrebu dokon\xc4\x8dal doktorski \xc5\xa1tudij knji\xc5\xbeevnosti. Poleg \xc5\xa1tudija se ukvarja tudi s pou\xc4\x8devanjem na waldorfski gimnaziji v Ljubljani, je honorarni delavec pri Mladinski knjigi, pisec radijskih iger itd. _NEWLINE_Andreja Inkret je diplomirala leta 1998 iz klasi\xc4\x8dne filologije na Filozofski fakulteti v Ljubljani z diplomskim delom Aristofanove \xc5\xbdabe kot besedilo za gledali\xc5\xa1\xc4\x8de.  Sedaj pou\xc4\x8duje latinski jezik na \xc5\xa0kofijski gimnaziji Vipava.\n_START_SECTION_\nSestava gesla\n_START_PARAGRAPH_\nPrvi del gesla je sestavljen iz izto\xc4\x8dnice ali glave (ime literarnega lika). Izgovor ob\xc4\x8dih, doma\xc4\x8dih in podoma\xc4\x8denih tujih imen je ozna\xc4\x8den z naglasnimi znamenji na izto\xc4\x8dnici, izgovor tujih pa je podan v oglatem oklepaju. Sledi zaglavje, kjer so navedeni avtor in naslov dela, leto prve izdaje oz. uprizoritve in literarna vrsta; sledi geselski \xc4\x8dlanek. Ta se za\xc4\x8dne s podatkom ali gre za glavno osebo, stransko osebo, naslovno osebo, pravlji\xc4\x8dni lik ali pripovedovalca; nadaljuje se s poklicem literarnega lika, dru\xc5\xbebenim statusom, stopnjo izobrazbe, starostjo, rodom, \xc4\x8de je to mogo\xc4\x8de dolo\xc4\x8diti. _NEWLINE_Literarni liki, napisani v velikimi tiskanimi \xc4\x8drkami, imajo svoje posebno geslo (pri splo\xc5\xa1nih oznakah gre za zbirna gesla, ki vsebujejo literarne like z enakimi karakteristikami). Pomembno je navajanje sorodstvenih, poklicnih in drugih zvez z literarnimi liki istega dela. _NEWLINE_Osnovnim informacijam sledi povzetek tistega dela zgodbe, ki je klju\xc4\x8den za razumevanje likove dejavnosti, izto\xc4\x8dnica pa je v besedilu okraj\xc5\xa1ana (Jurij Ljudevit \xe2\x80\x93 J. L.). Na koncu so navedene povezave, ki bi bralca utegnile zanimati in pa morebitne filmske upodobitve. Najpomembnej\xc5\xa1i literarni liki so ponazorjeni tudi s slikovnim gradivom, za zahtevnej\xc5\xa1e bralce pa je navedena dodatna strokovna literatura. _NEWLINE_Imena junakov so razvr\xc5\xa1\xc4\x8dena po abecednem redu. \xc4\x8ce ima literarni lik ime, priimek in vzdevek, ga v leksikonu i\xc5\xa1\xc4\x8demo pod poimenovanjem, s katerim v nekem delu najpogosteje nastopa. Pomagajo nam tudi kazalke, ki usmerjajo na vse literarne like, ki si npr. delijo isto ime, vendar se pojavljajo pod drugo izto\xc4\x8dnico. _NEWLINE_V Kazalu avtorjev so navedeni vsi avtorji, pod avtorjevim imenom so zapisana obravnavana dela ter literarni liki. Avtorji so razvr\xc5\xa1\xc4\x8deni glede na zvrst literarnega dela (ljudsko slovstvo, poezija, pripovedni\xc5\xa1tvo, dramatika).\xc4\x8ce bralec ne pozna imena literarnega lika, niti naslova dela in avtorja, si vseeno lahko pomaga s pomo\xc5\xbenimi zbirnimi gesli.'